Source: http://scripta.kotus.fi/visk/sisallys.php?p=1082
Timestamp: 2020-06-02 23:19:35+00:00
Document Index: 26334904

Matched Legal Cases: ['§ 1082', '§ 1082', '§ 1082', '§ 432', 'kko ', '§ 584', '§ 1079', '§ 1080', '§ 1081', '§ 1083', '§ 1084', '§ 1085', '§ 1086', '§ 1087', '§ 1088', '§ 1089', '§ 1090', '§ 1091', '§ 1092', '§ 1093', '§ 1094', '§ 1095', '§ 1096', '§ 1097', '§ 1098', '§ 1099', '§ 1100', '§ 1101', '§ 1102', '§ 1103', '§ 1104', '§ 1105', '§ 1106', '§ 1107', '§ 1108', '§ 1109', '§ 1110']

VISK - § 1082 Milloin konjunktio, milloin ei?
SISÄLLYS > RAKENNE > Rinnasteiset rakenteet ja niiden merkitysvastineet > Yleistä > Konjunktiollinen ja konjunktioton rinnastus > § 1082 Milloin konjunktio, milloin ei?
§ 1082 Milloin konjunktio, milloin ei?
Rinnastus on joko konjunktiollista eli syndeettisestä tai konjunktiotonta eli asyndeettisestä. Kahden lausekkeen rinnastuksissa on yleensä konjunktio: Maija ja Matti tulivat, ystäväni tanssii ja laulaa (sellaisista sananosien rinnastuksista kuin tammi-helmikuussa, Paasikiven – Kekkosen linja, aids/HIV-asiantuntija » § 432 – 434).
Useamman kuin kahden elementin rinnastuksissa mahdollisia konjunktioita ovat additiiviset ja, sekä ja disjunktiiviset tai, vai, eli. Konjunktiot esiintyvät yleensä viimeisen kytkettävän elementin edellä (poikkeuksena eli, joka toistetaan kunkin kytkettävän välissä, ks. ryhmän (c) esimerkkiä).
Lottokierroksen numero 33 numerot ovat 7, 8, 11, 19, 26, 31 ja 39. Lisänumerot ovat 4, 10 ja 28. (l) | – – mummo oli – – menettänyt sodassa isänmaansa, äidinmaansa, veljenmaansa sekä sukulaisensa. (k) | Jazzmuusikolla ei ole työtä joka päivä, joka viikko tai joka kuukausi. (l) | Ostatko yhden koon sukkahoususi ensisijaisesti K‑, T‑, S- vai E-kaupasta, – –. (l)
Konjunktio on kuitenkin mahdollinen kaikkien kytkettävien välissä. Puhutussa kielessä tämä on neutraali esitystapa esim. kertomuksissa tai listauksissa, mutta myös vaihtoehtojen esittämisessä (b); ks. myös §:n 1079 esimerkkiä (f). Kirjoituksessa konjunktion toistamista käytetään emfaasi- tai muista tyylisyistä (c).
sit tota, sit mä soitin Soilille ja sanoin hyvää syntymäpäivää ja sit mä lupasin mennä käymää siel ja sit se sano et Akiro ja Matti tulee ehkä kanssa ja mm ja tota et A- et Akiro soitti kans aamulla ja muisti että on syntymäpäivä no sit ne tuli ja ne toi kans Tupikselt kukkii ja sit Akiro paljasti et – –. (p) | saako olla olutta tai maitoa tai piimää (p)
Siis Tarzan vai Jane vai Gheezahin orkesteri? Pian se nähdään. (l) | Sittemmin on urheilun osuutta edelleen supistettu ja taiteen ja tieteen ja nuorisokasvatuksen lisätty (A) | Taas Tellu haukkui minua. Sanoin sille että se on merirosvo ja ektoplasma ja herkkukurkku ja raadonsyöjä ja ruumiinryöstäjä ja longobardi ja vandaali. (k) | Toinen tie, revoluutio eli vallankumous eli tässä taloustapauksessa katastrofi, on edessä ellei SAK:n veto veny riittävästi. (l)
Tyylikeinona esiintyy useamman kuin kahden elementin rinnastamista myös ilman konjunktiota. Tällainen additiivinen lista on intensifioiva varsinkin kun rinnastettavia on enemmän kuin kolme.
Koska pitäjässä elää rinnatusten kolme heimoa – savolaiset, pohjalaiset, karjalaiset, Esko Rautio on vakuuttunut, että ”kiuruvetiset ovat ennakkoluulottomampia kuin monet muut”. (l) | Määrin tunnusmerkki on Ranskan trikolorin (sininen, valkoinen, punainen) värinen kangasvyö, – –. (l) | Kaksi ja puoli tuntia olen hymyillyt, kuunnellut, katsellut, ihaillut – –. (k) | – – sen eteen tuotiin rampoja rujoja ihmisiä, puliukkoja, rääsyisiä neekereitä, kerjäläisiä, vesipäitä, viimein minut. (k)
Substantiivin adjektiivimääritteiden rinnastamisesta, esim. sievä vaaleatukkainen virkailija (k) » § 584.
Huom. Kolmiosainen listaus voi olla affektinen. Esimerkiksi seuraavassa listan viimeinen osa esitetään huipentumana: – – ja sit me päästiin sinne niinku siihen ennen sitä viimestä jyrkkää nousuu sinne ylös – – ni tuli hirvee puhuri ja viima ja lumimyrsky oikeen et me ei nähty oikeen mitää (p). Listan kolmiosaisuuden konstruktiomaisuus näkyy myös sellaisissa puhutun kielen ilmauksissa, joissa kolmantena osana on jokin yleistävä elementti kuten ja muuta tai ja kaikki, joka implikoi listattavaa olevan muutakin: tutkittii ja otettii verikokeet ja kaikki (p).
Rinnastussuhde
§ 1079 Mitä on rinnastus?
Rinnastussuhteen konjunktiot
§ 1080 Rinnastuskonjunktiot
§ 1081 Vaikka, joskin, ellei lausekkeen sisällä
Konjunktiollinen ja konjunktioton rinnastus
§ 1083 Konjunktiottomia kiteymiä: ylös alas, kynsin hampain
§ 1084 Konjunktiottomien lauserinnastusten tulkintoja
Lausekkeiden, sanojen tai sananosien rinnastus
§ 1085 Keskenään samanarvoiset rinnastettavia
§ 1086 Rinnastuksen edellytyksenä sama lauseenjäsentehtävä
Rinnasteisten lausekkeiden monitulkintaisuus
§ 1087 Adjektiivimääritteen vaikutusala
§ 1088 Monitulkintaisuutta rajaavia tekijöitä
Lauseiden rinnastus ja lisäys
§ 1089 Täydelliset ja elliptiset lauseet
§ 1090 Rinnastussuhde vs. lisäyssuhde
§ 1091 Rinnastuskonjunktio ja merkitys
Additiiviset suhteet
Konjunktio ja
Listaava ja-suhde
§ 1092 Additiivisuuden perustapaus ja sen eri tulkinnat
Ja-kiteymiä ja toistorakenteita
§ 1093 Kaksi ja puoli, otti ja lähti, meni ja söi
§ 1094 Enemmän ja enemmän, venyy ja venyy
Muut additiivisen suhteen konjunktiot
§ 1095 Eikä-rinnastukset
§ 1096 Sekä, sekä – että ja muut parikonjunktiot
Additiivisen suhteen konnektiivit
§ 1097 Lisäksi, myös, -kin, samaten, jopa, paitsi – myös
Disjunktiiviset suhteet: tai, vai, eli, muuten
§ 1098 Tai, vai ja eli
§ 1099 Parikonjunktio joko – tai
§ 1100 Konnektiivit muuten ja muutoin
Kontrastiiviset suhteet
§ 1101 Kontrastiivisten suhteiden merkitsimiä
Adversatiivinen suhde
Adversatiivisen suhteen konjunktiot kun taas, kun, mutta
§ 1102 Konjunktioiden käyttöä
§ 1103 Mutta
Adversatiivisen suhteen konnektiivit
§ 1104 Taas, puolestaan, toisaalta, sen sijaan, sitä vastoin
Korrektiivinen suhde
Korrektiivisen suhteen konjunktiot vaan, mutta
§ 1105 Mitä tarkoittaa korrektiivinen suhde?
§ 1106 Vaan
§ 1107 Ei vain – vaan myös
Korrektiivisen suhteen konnektiivit
§ 1108 Päinvastoin ja pikemminkin
Poikkeussuhde: paitsi, mutta, vain
§ 1109 Paitsi vs. mutta
§ 1110 Vain, muuten kuin, lukuun ottamatta